b'\n_START_ARTICLE_\nNatrijev hidrogenkarbonat\n_START_SECTION_\nKot zdravilo\n_START_PARAGRAPH_\nNatrijev hidrogenkarbonat se uporablja kot antacid (nevtralizira \xc5\xbeelod\xc4\x8dno kislino) ter kot sredstvo proti presnovni acidozi._NEWLINE_Za nevtraliziranje \xc5\xbeelod\xc4\x8dne kisline se uporablja natrijev hidrogenkarbonat peroralno (z zau\xc5\xbeitjem). V \xc5\xbeelodcu nevtralizira kislino in s tem obla\xc5\xbei zgago, dispepsijo in slabost zaradi prekomerne kislosti \xc5\xbeelod\xc4\x8dnega soka. Primeren je za kratkotrajno laj\xc5\xa1anje te\xc5\xbeav._NEWLINE_Pri presnovni acidozi se uporablja parenteralno. Delovanje izhaja iz njegove fiziolo\xc5\xa1ke vloge v puferskem sistemu HCO3\xcb\x89/CO\xe2\x82\x82. V telo vnesen natrijev hidrogenkarbonat hitro absorbira vodikove ione iz zunajceli\xc4\x8dnega prostora in tako povzro\xc4\x8di zvi\xc5\xa1anje pH v organizmu in tudi se\xc4\x8d se naalkali. Pri reakciji med hidrogenkabonatnim anionom in vodikovim kationom nastane ogljikov dioksid, ki se izlo\xc4\x8di z dihanjem. Zaradi naalkaljenja se\xc4\x8da se lahko natrijev hidrogenkarbonat daje tudi pri zastrupitvi s \xc5\xa1ibkimi organskimi kislinami (npr. barbiturati ali acetilsalicilno kislino), za izbolj\xc5\xa1anje topnosti zdravilnih u\xc4\x8dinkovin, ki so te\xc5\xbeko topne v nevtralnih ali kislih medijih (npr. metotreksat, sulfonamidi) in za naalkaljenje urina v primeru hemolize.'